b'\n_START_ARTICLE_\nGregor \xc4\x8cremo\xc5\xa1nik\n_START_SECTION_\n\xc5\xbdivljenje in delo\n_START_PARAGRAPH_\n\xc4\x8cremo\xc5\xa1nik je \xc5\xa1tudiral slavistiko in zgodovino na Univerzi v Gradcu in tam leta 1915 doktoriral. Izpopolnjeval se je iz srednjeevropske in balkanske zgodovine na Univerzi na Dunaju. V letih 1915\xe2\x88\x921917 je kot suplent slu\xc5\xbeboval v Trstu. Leta 1917 je bil imenovan za tajnika In\xc5\xa1tituta za prou\xc4\x8devanje Balkana v Sarajevu, v letih 1919\xe2\x88\x921935 pa je bil kustos v Zemaljskem muzeju v Sarajevu, kjer je vodil tudi knji\xc5\xbenico in srednjeve\xc5\xa1ki oddelek. 1932 je postal dopisni \xc4\x8dlan Srbske akademije znanosti in umetnosti (SANU). Leta 1935 je bil izvoljen za izrednega in nato za rednega profesorja za ob\xc4\x8do zgodovino srednjega veka in pomo\xc5\xbene zgodovinske vede na Filozofski fakulteti v Skopju. Tu je slu\xc5\xbeboval do leta 1941, ko so ga pregnali v Beograd in upokojili. Leta 1946 se je vrnil v Slovenijo, kjer je kot redni profesor prevzel katedro za zgodovino ju\xc5\xbenih Slovanov na ljubljanski Filozofski fakulteti._NEWLINE_Ukvarjal se je predvsem z zgodovino srednjeve\xc5\xa1ke Bosne, Srbije in Dubrovnika. Od 1948 je bil \xc4\x8dlan Zgodovinskega in\xc5\xa1tituta JAZU v Dubrovniku.'